《次韵和人咏双叶莲》
宋代·洪刍

花尽红销子结房，并垂荷叶是何祥。风吹袅袅能浮盖，雨打田田更发香。

荡桨可无双舴艋，照波不羡两鸳鸯。怪来下客诗涛涌，知有骚人为滥觞。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。